Document ID: 32007D0068

ΑΠΌΦΑΣΗ ΤΗΣ ΕΠΙΤΡΟΠΉΣ
της 18ης Δεκεμβρίου 2006
σχετικά με αίτημα της Δημοκρατίας της Λετονίας για την εφαρμογή μειωμένου συντελεστή ΦΠΑ στην παροχή τηλεθέρμανσης, φυσικού αερίου και ηλεκτρικής ενέργειας στα νοικοκυριά
[κοινοποιηθείσα υπό τον αριθμό Ε(2006) 6592]
(Το κείμενο στη λετονική γλώσσα είναι το μόνο αυθεντικό)
(2007/68/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση (1), και ιδίως το άρθρο 12 παράγραφος 3 στοιχείο β),
Εκτιμώντας τα ακόλουθα:
(1)
Με αρχικό αίτημα της 19ης Απριλίου 2006 που διαβιβάστηκε στην Επιτροπή, μετά το οποίο ακολούθησε επίσημη επιστολή που πρωτοκολλήθηκε στις 10 Ιουλίου 2006, η Δημοκρατία της Λεττονίας κοινοποίησε στην Επιτροπή την πρόθεσή της να εφαρμόσει μειωμένο συντελεστή ΦΠΑ για την παροχή τηλεθέρμανσης, φυσικού αερίου και ηλεκτρικής ενέργειας στα νοικοκυριά. Η Λετονία όρισε ως νοικοκυριά όλους τους τελικούς καταναλωτές που έχουν συνάψει συμβάσεις, ως φυσικά πρόσωπα, για τις εν λόγω παροχές.
(2)
Σύμφωνα με το παράρτημα VIII της συνθήκης προσχώρησης, κατά παρέκκλιση του άρθρου 12 παράγραφος 3 στοιχείο α) της οδηγίας 77/388/ΕΟΚ (εφεξής «έκτη οδηγία ΦΠΑ»), η Λετονία εξουσιοδοτήθηκε να διατηρήσει απαλλαγή από τον φόρο προστιθέμενης αξίας για την παροχή τηλεθέρμανσης στα νοικοκυριά έως τις 31 Δεκεμβρίου 2004. Στην πράξη, η Λετονία εξακολούθησε να εφαρμόζει απαλλαγή από τον φόρο προστιθέμενης αξίας για την παροχή τηλεθέρμανσης στα νοικοκυριά και μετά την ημερομηνία αυτή.
(3)
Η Λετονία επιθυμεί να εφαρμόσει μειωμένο συντελεστή (5 %) στις παροχές τηλεθέρμανσης, φυσικού αερίου και ηλεκτρικής ενέργειας στα νοικοκυριά, με εξαίρεση τις παροχές που προορίζονται για εμπορικές δραστηριότητες ή για άλλες επαγγελματικές δραστηριότητες. Ο συντελεστής αυτός δεν συνεπάγεται στρέβλωση του ανταγωνισμού ούτε αλλαγές, για φορολογικούς σκοπούς, στην κατανάλωση ηλεκτρικής ενέργειας, αερίου ή τηλεθέρμανσης στα νοικοκυριά. Τούτο οφείλεται κυρίως στο γεγονός ότι, από τεχνικής και τεχνολογικής απόψεως, τα τρία αυτά προϊόντα μπορούν να λειτουργούν μεταξύ τους ως υποκατάστατα μόνο για σκοπούς θέρμανσης. Επιπλέον, δεδομένου ότι ο μειωμένος αυτός συντελεστής ΦΠΑ περιορίζεται στα νοικοκυριά, δεν μπορεί να προκαλέσει στρέβλωση του ανταγωνισμού έναντι των νομικών προσώπων που έχουν δικαίωμα έκπτωσης του ΦΠΑ και δεν φέρουν, επομένως, το τελικό κόστος του ΦΠΑ.
(4)
Εξάλλου, οι κανόνες ΦΠΑ σχετικά με τον τόπο παροχής φυσικού αερίου και ηλεκτρικής ενέργειας, που καθορίζονται στην έκτη οδηγία ΦΠΑ, τροποποιήθηκαν με την οδηγία 2003/92/ΕΚ του Συμβουλίου (2). Η παροχή φυσικού αερίου, στο τελικό στάδιο, από τους εμπόρους και διανομείς στους τελικούς καταναλωτές, μέσω των δικτύων διανομής φυσικού αερίου και ηλεκτρικής ενέργειας, φορολογείται στον τόπο πραγματικής χρησιμοποίησης και κατανάλωσης από τον αγοραστή ώστε να διασφαλιστεί ότι η φορολόγηση πραγματοποιείται στη χώρα πραγματικής κατανάλωσης. Επιπλέον, επειδή δεν πραγματοποιούνται διασυνοριακές εμπορικές πράξεις, η παροχή τηλεθέρμανσης είναι τοπική και δεν συνεπάγεται, επομένως, κινδύνους στρέβλωσης του ανταγωνισμού κατά την έννοια του άρθρου 12 παράγραφος 3 στοιχείο β) της έκτης οδηγίας ΦΠΑ.
(5)
Το προβλεπόμενο μέτρο σχετικά με την εφαρμογή μειωμένου συντελεστή ΦΠΑ για την παροχή τηλεθέρμανσης, φυσικού αερίου και ηλεκτρικής ενέργειας στα νοικοκυριά, δυνάμει του άρθρου 12 παράγραφος 3 στοιχείο β) της έκτης οδηγίας ΦΠΑ, περιορίζεται στις παροχές που αφορούν μόνο τους τελικούς καταναλωτές και δεν εφαρμόζεται στις παροχές που πραγματοποιούνται σε υποκείμενους στο φόρο για τις ανάγκες των εμπορικών, επαγγελματικών και άλλων οικονομικών δραστηριοτήτων τους.
(6)
Δεδομένου ότι το μέτρο αφορά μόνο τις παροχές που προορίζονται για τους τελικούς καταναλωτές και δεν εφαρμόζεται στις παροχές που πραγματοποιούνται στους υποκείμενους στο φόρο για τις ανάγκες των εμπορικών, επαγγελματικών και άλλων οικονομικών δραστηριοτήτων τους, ο κίνδυνος στρέβλωσης του ανταγωνισμού κρίνεται ανύπαρκτος. Συνεπώς, επειδή πληρούται ο όρος του άρθρου 12 παράγραφος 3 στοιχείο β) της έκτης οδηγίας ΦΠΑ, είναι σκόπιμο να εξουσιοδοτηθεί η Λετονία να εφαρμόσει το εν λόγω μέτρο μόλις κοινοποιηθεί η παρούσα απόφαση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στη Λετονία να εφαρμόσει το μέτρο που κοινοποίησε στην επιστολή της με ημερομηνία 10 Ιουλίου 2006, για την εφαρμογή μειωμένου συντελεστή ΦΠΑ στην παροχή τηλεθέρμανσης, φυσικού αερίου και ηλεκτρικής ενέργειας, ανεξάρτητα από τις προϋποθέσεις παραγωγής και παροχής.
Άρθρο 2
Για τους σκοπούς της παρούσας απόφασης, ως νοικοκυριά νοούνται τα φυσικά πρόσωπα που είναι αποδέκτες των παροχών που αναφέρονται στο άρθρο 1 για ιδία τελική κατανάλωση, με εξαίρεση, ωστόσο, τις παροχές που πραγματοποιούνται για τις ανάγκες των εμπορικών, επαγγελματικών και άλλων οικονομικών δραστηριοτήτων τους.
Άρθρο 3
Η παρούσα απόφαση απευθύνεται στη Δημοκρατία της Λετονίας.
Βρυξέλλες, 18 Δεκεμβρίου 2006.

Labels: 2
1
14
0
3
18